DIRECȚIA BIODIVERSITATE

Nr. înreg.: DB/182146/25.01.2022

**REFERAT DE APROBARE**

Prezentul proiect de ordin stabileşte derogarea pentru capturarea, transportul și eliberarea unor exemplare de zimbrii ( *Bison bonasus*) în baza procedurii de acordare a derogărilor de la măsurile de protecţie strictă a speciilor de floră şi faună sălbatică, prin a cărui implementare se doreşte un impact pozitiv asupra stării de conservare a habitatelor naturale şi a speciilor sălbatice de floră şi faună protejate, totodată încurajându-se cercetarea ştiinţifică.

Autoritatea publică centrală pentru protecţia mediului acordă derogări, cu avizul prealabil al Academiei Române, cu condiţia să nu existe o alternativă acceptabilă, iar măsurile derogatorii să nu fie în detrimentul menţinerii populaţiilor speciilor respective într-o stare de conservare favorabilă în arealul lor natural şi numai în anumite situaţii.

Derogările nu se acordă dacă există riscul ca acestea să aibă un impact negativ semnificativ de ordin calitativ sau cantitativ asupra populaţiei care face obiectul derogării.

Conservarea durabilă a speciilor de faună sălbatică, în conformitate cu prevederile Directivei “Habitate”, este o prioritate majoră în strategia autorităţii publice centrale pentru protecţia mediului, iar în acest sens sunt necesare o serie de măsuri concrete.

Unul dintre principalele obiective din planurile de management şi de acţiune pentru speciile de faună sălbatică este controlul populaţiilor prin stabilirea unui management flexibil în funcţie de mărimea populaţiilor, interacţiunea acestor specii cu populaţia umană şi cu alte specii domestice şi sălbatice.

La baza elaborării prezentului ordin au stat prevederile art. 38 alin. (2) din Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice aprobată cu completări şi modificări prin Legea nr. 49/2011, cu modificările și completările ulterioare şi ale Ordinului ministrului mediului şi al ministrului agriculturii, pădurilor şi dezvoltării rurale nr. 203/14/2009 privind procedura de stabilire a derogărilor de la măsurile de protecţie a speciilor de floră şi faună sălbatică.

Derogarea se acordă în cadrul proiectului “Urgent actions for the recovery of European bison population in Romania”- LIFE RE-Bison.

Derogarea se solicită pentru a se executa analize de sânge, pentru montarea de colare GPS, precum și relocarea celor 10 exemplare în zone de resălbăticire. Zonele de resălbăticire au fost construite în cadrul proiectului și sunt folosite pentru aclimatizarea și resălbăticirea exemplarelor translocate în zonă. Animalele tranchilizate vor fi ținute în această zonă până în luna aprilie, până atunci când înverzirea vegetației va oferi o sursă de hrană suficientă pentru ca acestea să nu coboare din nou către localități, astfel evitându-se conflictele om- zimbru.

Având în vedere cele menționate anterior s-a elaborat proiectul de Ordin pentru aprobarea derogării în scop ştiinţific pentru speciile de zimbru ( *Bison bonasus*) pe care îl supunem spre aprobare.

**Director**

**Daniela DRĂCEA**

Avizat

Director adjunct Roxana IONESCU

Elaborat: Antonia OPRISAN

Consilier, Direcția Biodiversitate